FNS จ่อเทนเดอร์ฯ หุ้น MK ตั้งราคา 3.10 บ. สูงกว่ากระดานเฉียด 11%
FNS จ่อเทนเดอร์ฯ หุ้น MK ตั้งราคา 3.10 บ. สูงกว่ากระดานเฉียด 11%
FNS จ่อเทนเดอร์ฯ หุ้น MK ตั้งราคา 3.10 บ. สูงกว่ากระดานเฉียด 11%
28 ก.ย. 2563

บริษัท ฟินันซ่า จำกัด (มหาชน) หรือ FNS แจ้งว่าที่ประชุมคณะกรรมการบริษัทเมื่อวันที่ 25 ก.ย.2563 อนุมัติให้นำเสนอต่อที่ประชุมวิสามัญผู้ถือหุ้น ที่จะมีขึ้นในวันที่ 10 พ.ย.นี้ พิจารณาอนุมัติการเข้าซื้อหุ้นของบริษัท มั่นคงเคหะการ จำกัด (มหาชน) หรือ MK ที่ถือโดยผู้ถือหุ้นรายอื่นทั้งหมด ไม่เกิน 892.58 ล้านหุ้น ในราคาไม่เกิน 3.10 บาท/หุ้น คิดเป็นมูลค่ารวมไม่เกิน 2.77 พันล้านบาท จากปัจจุบันที่บริษัทถือหุ้นอยู่ใน MK ทั้งสิ้น 18.80% คาดว่าจะดำเนินการได้ภายในไตรมาส 4/63 โดยแหล่งเงินทุนจะมาจากกระแสเงินสดจากการดำเนินงาน หรือสินเชื่อจากสถาบันการเงิน
โดยปัจจุบันผู้ถือหุ้นรายใหญ่ 5 อันดับแรกใน MK ได้แก่ FNS ถือหุ้น 18.80% ,นายประทีป ตั้งมติธรรม ถือหุ้น 12.22% , บริษัทซีพีดี แอสเซท จำกัด ถือหุ้น 5.54% ,บริษัท ซีพีดี โฮลดิ้ง จำกัด ถือหุ้น 5.50% และ EMINENT EXPERT LIMITED ถือหุ้น 4.98%
ทั้งนี้ FNS ระบุว่าการกำหนดราคาซื้อหุ้น MK ที่สูงกว่าราคาตลาด เพื่อจูงใจให้ผู้ถือหุ้นของ MK พิจารณาตอบรับคำเสนอซื้อของบริษัท ขณะที่ราคาหุ้น MK ปิดล่าสุดเมื่อวันศุกร์ อยู่ที่ 2.80 บาท
สำหรับผลประโยชน์ที่คาดว่าจะได้รับจากการเข้าซื้อหุ้น MK ครั้งนี้ จะทำให้มีโอกาสได้รับผลตอบแทนจากกำไรจากส่วนต่างราคาหลักทรัพย์ (Capital Gain) และเงินปันผล ในอัตราที่เหมาะสมอย่างต่อเนื่อง ,เป็นการขยายการลงทุนในธุรกิจอสังหาริมทรัพย์ และมีอำนาจบริหารจัดการกิจการของ MK ได้อย่างมีประสิทธิภาพมากขึ้น
ด้านราคาหุ้น MK ปิดตลาดเมื่อวันที่ 25 ก.ย.2563 อยู่ที่ระดับ 2.80 บาท
อนึ่งก่อนหน้านี้ บริษัท ศุภาลัย จำกัด (มหาชน) หรือ SPALI ได้ทำคำเสนอซื้อหุ้น บริษัท มั่นคงเคหะการ จำกัด (มหาชน) หรือ MK ตั้งแต่วันที่ 25 ก.ค.61 ถึงวันที่ 31 ส.ค.61 ด้วยราคาเสนอซื้อที่ 4.10 บาท/หุ้น อย่างไรก็ตาม การเสนอซื้อหุ้นด้วยขั้นตอนการทำคำเสนอซื้อหุ้นโดยสมัครใจ (Voluntary Tender Offer) ไม่ประสบความสำเร็จ
โดยมีผู้เสนอขายหุ้น MK ให้เพียงจำนวน 3 ล้านหุ้น หรือคิดเป็น 0.30% ของหุ้นทั้งหมด ต่ำกว่าจำนวนที่บริษัทต้องการ